Title: กฎกระทรวงกำหนดรายการและความหมายของรายการที่ต้องมีในงบดุลและบัญชีกำไรขาดทุนของบริษัทมหาชนจำกัด พ.ศ. 2546

กฎกระทรวง
กำหนดรายการและความหมายของรายการที่ต้องมี
ในงบดุลและบัญชีกำไรขาดทุนของบริษัทมหาชนจำกัด
พ.ศ. ๒๕๔๖[๑]

อาศัยอำนาจตามความในมาตรา ๑๔ (๔) และมาตรา ๑๑๐ วรรคสอง แห่งพระราชบัญญัติบริษัทมหาชนจำกัด พ.ศ. ๒๕๓๕ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๕ มาตรา ๔๘ และมาตรา ๕๐ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย รัฐมนตรีว่าการกระทรวงพาณิชย์ออกกฎกระทรวงไว้
ดังต่อไปนี้

ข้อ ๑  ให้ยกเลิกกฎกระทรวง
ฉบับที่ ๗ (พ.ศ. ๒๕๓๙) ออกตามความในพระราชบัญญัติบริษัทมหาชนจำกัด พ.ศ. ๒๕๓๕

ข้อ ๒  ในกฎกระทรวงนี้
งบดุลและบัญชีกำไรขาดทุน หมายความว่า
งบการเงินตามกฎหมายว่าด้วยการบัญชี
มาตรฐานการบัญชี หมายความว่า หลักการบัญชีและวิธีปฏิบัติทางการบัญชีที่รับรองทั่วไปหรือมาตรฐานการบัญชีที่กำหนดตามกฎหมายว่าด้วยการนั้น

ข้อ ๓  งบดุลและบัญชีกำไรขาดทุนของบริษัทมหาชนจำกัดอย่างน้อยต้องมีรายการและแสดงเป็นอย่างเดียวกับรายการย่อของงบการเงินที่อธิบดีกรมพัฒนาธุรกิจการค้าประกาศกำหนด
โดยความเห็นชอบของรัฐมนตรีว่าการกระทรวงพาณิชย์ ตามกฎหมายว่าด้วยการบัญชี เว้นแต่กรณีที่ได้มีกฎหมายเฉพาะกำหนดเพิ่มเติมจากรายการย่อของงบการเงินดังกล่าว
ต้องมีรายการเป็นอย่างเดียวกับรายการย่อตามที่กำหนดในกฎหมายเฉพาะนั้น

ข้อ ๔  ความหมายของรายการของงบดุลและบัญชีกำไรขาดทุนของบริษัทมหาชนจำกัด
ให้เป็นไปตามที่กำหนดไว้ในมาตราฐานการบัญชีหรือกฎหมายเฉพาะ แล้วแต่กรณี
ในกรณีที่มิได้มีการกำหนดความหมายของรายการใดไว้ในมาตรฐานการบัญชี อธิบดีกรมพัฒนาธุรกิจการค้าอาจประกาศกำหนดความหมายของรายการนั้นก็ได้

ข้อ ๕  กฎกระทรวงนี้ให้ใช้บังคับสำหรับการจัดทำงบดุลและบัญชีกำไรขาดทุนของบริษัทมหาชนจำกัดตั้งแต่รอบปีบัญชีเริ่มต้นในหรือหลังวันที่
๑ มกราคม พ.ศ. ๒๕๔๖ เป็นต้นไป
ในกรณีที่บริษัทมหาชนจำกัดใดได้จัดทำงบดุลและบัญชีกำไรขาดทุนที่มีรายการเป็นอย่างเดียวกับรายการย่อของงบการเงินและเป็นไปตามหลักเกณฑ์และวิธีการที่กำหนดไว้ในประกาศกรมทะเบียนการค้า
เรื่อง กำหนดรายการย่อที่ต้องมีในงบการเงิน พ.ศ. ๒๕๔๔ ลงวันที่ ๑๔ กันยายน พ.ศ. ๒๕๔๔ ซึ่งออกตามความในมาตรา ๑๑ แห่งพระราชบัญญัติการบัญชี พ.ศ. ๒๕๔๓ ในรอบปีบัญชีที่แล้วมาให้ถือว่าบริษัทมหาชนจำกัดนั้นได้จัดทำงบดุลและบัญชีกำไรขาดทุนตามมาตรา
๑๑๐ แห่งพระราชบัญญัติบริษัทมหาชนจำกัด พ.ศ. ๒๕๓๕ แล้ว

ให้ไว้ ณ วันที่ ๔ กุมภาพันธ์ พ.ศ. ๒๕๔๖
อดิศัย  โพธารามิก
รัฐมนตรีว่าการกระทรวงพาณิชย์

หมายเหตุ :- เหตุผลในการประกาศใช้กฎกระทรวงฉบับนี้ คือ เนื่องจากการกำหนดรายการและความหมายของรายการที่ต้องมีในงบดุลและบัญชีกำไรขาดทุนที่บริษัทมหาชนจำกัดต้องจัดทำตามกฎกระทรวง
ฉบับที่ ๗ (พ.ศ. ๒๕๓๙) ออกตามความในพระราชบัญญัติบริษัทมหาชนจำกัด พ.ศ. ๒๕๓๕ ไม่สอดคล้องกับบทบัญญัติแห่งกฎหมายว่าด้วยการบัญชีซึ่งเป็นกฎหมายทั่วไปที่กำหนดหลักการเกี่ยวกับการทำบัญชีสำหรับการประกอบธุรกิจ
ประกอบกับการกำหนดดังกล่าวไม่เหมาะสมกับลักษณะการประกอบธุรกิจของบริษัทมหาชนจำกัด สมควรปรับปรุงกฎกระทรวง
ฉบับที่ ๗ (พ.ศ. ๒๕๓๙) ออกตามความในพระราชบัญญัติบริษัทมหาชนจำกัด พ.ศ. ๒๕๓๕ เพื่อให้การจัดทำงบดุลและบัญชีกำไรขาดทุนของบริษัทมหาชนจำกัดสอดคล้องกับกฎหมายว่าด้วยการบัญชี  จึงจำเป็นต้องออกกฎกระทรวงนี้

พชร/อรดา/จัดทำ
๒๔ เมษายน
๒๕๔๖

ปิยะธิดา/ปรับปรุง
๓๐
เมษายน ๒๕๖๒

[๑] ราชกิจจานุเบกษา
เล่ม ๑๒๐/ตอนที่ ๑๓ ก/หน้า ๓/๑๓ กุมภาพันธ์ ๒๕๔๖